รองนายกรัฐมนตรี ปฏิเสธตอบคำถามกรณีมีคลิปเสียง ส.ส. พรรคพลังประชารัฐไปซื้อตัว ส.ส. พรรคอนาคตใหม่
รองนายกรัฐมนตรี ปฏิเสธตอบคำถามกรณีมีคลิปเสียง ส.ส. พรรคพลังประชารัฐไปซื้อตัว ส.ส. พรรคอนาคตใหม่ พลเอก ประวิตร วงษ์สุวรรณ รองนายกรัฐมนตรี กล่าวถึงการประชุมสภาผู้แทนราษฎร เป็นพิเศษ เพื่อพิจารณาญัตติขอเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคลวานนี้ ว่าเรียบร้อยดี ส่วนที่พรรคอนาคตใหม่ ออกมาเปิดเผยคลิปเสียงมีการซื้อตัวสมาชิกสภาผู้แทนราษฎร (ส.ส.) ไปเข้าร่วมกับฝ่ายรัฐบาล โดยเป็นเสียงของ ส.ส.กทม.พรรคพลังประชารัฐนั้น ในเรื่องนี้ตนเองไม่ทราบ คงต้องไปสอบถามกับ ส.ส. คนนั้นเองขณะที่ ร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ กล่าวถึงคลิปที่พรรคอนาคตใหม่ออกมาเผยแพร่มีการดึง ส.ส. มาอยู่ฝั่งรัฐบาล ว่าขณะนี้พรรคพลังประชารัฐ มีจำนวน ส.ส. มากอยู่แล้วและมีฐานเสียงเข้มแข็ง หัวหน้าพรรคและเลขาธิการพรรคจึงคิดว่าไม่จำเป็นต้องดึง ส.ส. เข้ามาเพิ่มเติม และตนเองยังไม่ได้ฟังคลิปเสียงดังกล่าว ทั้งนี้ หากพรรคพลังประชารัฐไม่เอาไปร่วมทีม อาจมีพรรคอื่นมาดึงตัวไปและทำให้เกิดการต่อรองมากขึ้นหรือไม่นั้น เห็นว่าเรื่องนี้ เป็นเรื่องของ ส.ส. ในการตัดสินใจว่าจะเข้าร่วมกับพรรคใด ส่วนประเด็นจะเอาไปเสริมความเข้มแข็งแต่ละพรรคในการต่อรอง เรื่องตำแหน่งหน้าที่ เป็นเรื่องที่ไม่ใช่ เพราะสิ่งสำคัญที่สุดอยู่ที่ผู้บริหาร คือ นายกรัฐมนตรีเป็นผู้ตัดสินใจ ในการให้ตำแหน่งรัฐมนตรี ว่าจะมอบให้กับพรรคใด